ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Εκ των υστέρων αξιολόγηση της εκδήλωσης «Πολιτιστική Πρωτεύουσα της Ευρώπης» 2013 (Košice και Μασσαλία-Προβηγκία) /* COM/2015/074 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Εκ των υστέρων αξιολόγηση της εκδήλωσης «Πολιτιστική Πρωτεύουσα της Ευρώπης» 2013 (Košice και Μασσαλία-Προβηγκία) 1. Εισαγωγή Η παρούσα έκθεση υποβάλλεται δυνάμει του άρθρου 12 της απόφασης 1622/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση «Πολιτιστική Πρωτεύουσα της Ευρώπης» για τα έτη 2007 έως 2019[1], το οποίο προβλέπει ότι κάθε χρόνο η Επιτροπή εξασφαλίζει την εξωτερική και ανεξάρτητη αξιολόγηση των αποτελεσμάτων της εκδήλωσης «Πολιτιστική Πρωτεύουσα της Ευρώπης» του προηγούμενου έτους και υποβάλλει έκθεση της αξιολόγησης αυτής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Η παρούσα έκθεση περιέχει τη θέση της Επιτροπής ως προς τα κυριότερα συμπεράσματα και συστάσεις της εξωτερικής αξιολόγησης για την Πολιτιστική Πρωτεύουσα της Ευρώπης 2013[2], την οποία οι ενδιαφερόμενοι μπορούν να συμβουλευτούν μέσω του εξής συνδέσμου: http://ec.europa.eu/programmes/creative-europe/actions/documents/ecoc-2013-full-report.pdf. 2. Ιστορικό της δράσης 2.1. Η δράση της ΕΕ για την εκδήλωση «Πολιτιστική Πρωτεύουσα της Ευρώπης» Η αρχική εκδήλωση «Πολιτιστική Πρωτεύουσα της Ευρώπης» ξεκίνησε ως διακυβερνητική πρωτοβουλία το 1985[3]. Με βάση την εμπειρία που αποκομίστηκε, θεσπίστηκε με την κοινοτική απόφαση 1419/1999/EK[4]σχετικά με την εκδήλωση ΠΠΕ για το διάστημα 2005 έως 2019. Στην απόφαση αυτή η σειρά με την οποία τα κράτη μέλη διαδέχονται το ένα το άλλο για να φιλοξενήσουν την εκδήλωση είναι χρονολογική. Η απόφαση 1419/1999/ΕΚ αντικαταστάθηκε από την απόφαση 1622/2006/ΕΚ, η οποία διατηρεί την αρχή της χρονολογικής σειράς των κρατών μελών, αλλά καθορίζει πιο αναλυτικά τους στόχους της δράσης και εισάγει νέες ρυθμίσεις επιλογής και παρακολούθησης. 2.2. Η επιλογή και η παρακολούθηση των πολιτιστικών πρωτευουσών της Ευρώπης για το 2013 Σύμφωνα με την απόφαση 1622/2006/ΕΚ, η Γαλλία και η Σλοβακία είχαν το δικαίωμα να φιλοξενήσουν την εκδήλωση ΠΠΕ για το 2013. Οι ΠΠΕ για το 2013 είναι οι πρώτες που υπόκειται πλήρως στις νέες ρυθμίσεις επιλογής που εισήγαγε η απόφαση. Σύμφωνα με τις ρυθμίσεις αυτές, υπεύθυνες για τη διαχείριση του διαγωνισμού είναι οι αρμόδιες αρχές του οικείου κράτους μέλους, συνήθως το υπουργείο Πολιτισμού. Η επιλογή γίνεται σε δύο φάσεις: τη φάση προεπιλογής και την τελική επιλογή εννέα μήνες αργότερα. Ομάδα απαρτιζόμενη από δεκατρία μέλη –έξι εκ των οποίων διορίζονται από το οικείο κράτος μέλος και τα άλλα επτά από τα ευρωπαϊκά θεσμικά όργανα– εξετάζει τις προσφορές από υποψήφιες πόλεις βάσει των κριτηρίων που ορίζονται στην απόφαση. Στη Σλοβακία υποβλήθηκαν εννέα υποψηφιότητες, από τις οποίες οι τέσσερις πέρασαν το στάδιο της προεπιλογής τον Δεκέμβριο του 2007[5]. Στη συνέχεια, τον Σεπτέμβριο του 2008 η επιτροπή επιλογής πρότεινε την πόλη Košice ως πολιτιστική πρωτεύουσα της Ευρώπης. Στη Γαλλία, ελήφθησαν οκτώ αιτήσεις και τέσσερις πόλεις συμπεριλήφθηκαν στον κατάλογο των επικρατέστερων υποψηφίων τον Ιανουάριο του 2008. Τέλος, τον Σεπτέμβριο του 2008 η ομάδα συνέστησε να δοθεί ο τίτλος στη Μασσαλία-Προβηγκία. Τον Μάιο του 2009 οι δύο πόλεις ανακηρύχθηκαν επίσημα πολιτιστικές πρωτεύουσες της Ευρώπης για το 2013 από το Συμβούλιο των Υπουργών της Ευρωπαϊκής Ένωσης. Οι ρυθμίσεις παρακολούθησης συνεπάγονται ότι οι ορισθείσες πόλεις πρέπει να συμμετάσχουν σε δύο επίσημες συναντήσεις με την ομάδα παρακολούθησης, η οποία αποτελείται από τους επτά εμπειρογνώμονες που έχουν διοριστει από τα θεσμικά όργανα της ΕΕ, 2 έτη και 8 μήνες, αντιστοίχως, πριν από το έτος του τίτλου. Η διαδικασία παρακολούθησης ολοκληρώνεται με την υποβολή σύστασης από την ομάδα στην Επιτροπή για την απονομή βραβείου αξίας 1,5 εκατ. ευρώ προς τιμήν της Μελίνας Μερκούρη στις ευρωπαϊκές πολιτιστικές πρωτεύουσες, υπό την προϋπόθεση ότι πληρούν τα κριτήρια που ορίζονται στην απόφαση 1622/2006/ΕΚ και έχουν εφαρμόσει τις συστάσεις των επιτροπών επιλογής και παρακολούθησης. Οι δύο συνεδριάσεις παρακολούθησης με τις πόλεις Košice και Μασσαλία-Προβηγκία πραγματοποιήθηκαν τον Δεκέμβριο του 2010 και έως τον Απρίλιο του 2012. Στην έκθεσή της για το έτος 2012, η ομάδα παρακολούθησης πρότεινε να απονεμηθεί το βραβείο «Μελίνα Μερκούρη» στις δύο αυτές πόλεις. 3. Η εξωτερική αξιολόγηση 3.1. Οι όροι της αξιολόγησης Η αξιολόγηση εξετάζει την εφαρμογή της δράσης ΠΠΕ 2013 από τις δύο πόλεις καθ’ όλη τη διάρκεια του κύκλου ζωής τους καθώς και τον αντίκτυπο που είχε η απονομή του τίτλου για τις δύο αυτές πόλεις. Ειδικότερα, αξιολογεί τη συνάφεια, την αποδοτικότητα, την αποτελεσματικότητα και τη βιωσιμότητα, εξάγει τα συμπεράσματα που προκύπτουν από τις δύο αυτές ΠΠΕ και εξετάζει τον αντίκτυπο για τη δράση ΠΠΕ στο σύνολό της. 3.2. Μεθοδολογία Η αξιολόγηση και η μεθοδολογία της είναι σχεδιασμένες ώστε να πληρούν τις τυπικές απαιτήσεις της νομικής βάσης. Η μεθοδολογία, αν και πρωταρχικό στόχο έχει την αξιολόγηση των ΠΠΕ 2013 με γνώμονα τους στόχους και τα κριτήρια που καθορίζονται στην απόφαση 1622/2006/ΕΚ (η νομική βάση που ισχύει κατά τον επίσημο ορισμό τους), λαμβάνει υπόψη το μεταβαλλόμενο πολιτικό πλαίσιο για την παρούσα δράση της ΕΕ και τις αλλαγές στη νομική βάση[6], όπου αυτό είναι δυνατόν. Για να είναι τα αποτελέσματα συγκρίσιμα με προηγούμενες αξιολογήσεις, η μεθοδολογία ακολουθεί συνεκτική προσέγγιση για τη συλλογή και την ανάλυση στοιχείων. Οι δύο πόλεις αξιολογήθηκαν χωριστά, βάσει πρωτογενών στοιχείων που είτε συλλέχθηκαν κατά τη διάρκεια των επιτόπιων εργασιών είτε παρασχέθηκαν από κάθε ΠΠΕ, καθώς και βάσει της ανάλυσης μιας σειράς δευτερογενών πηγών στοιχείων. Οι πρωτογενείς πηγές στοιχείων περιλαμβάνουν συνεντεύξεις που πραγματοποιήθηκαν κατά τη διάρκεια δύο επισκέψεων σε κάθε πόλη, τηλεφωνικά ή μέσω του διαδικτύου. Με τις εν λόγω συνεντεύξεις επιδιώχθηκε η εξέταση κάθε ΠΠΕ από διάφορες οπτικές γωνίες, συμπεριλαμβανομένης της οπτικής των ομάδων διαχείρισης, των υπεύθυνων λήψης αποφάσεων σε τοπικό και εθνικό επίπεδο, καθώς και σημαντικών πολιτιστικών φορέων και μιας σειράς εταίρων που συμμετέχουν στην επίτευξη των αποτελεσμάτων των ΠΠΕ καθώς και ενός δείγματος οργανώσεων που είτε ηγούνται σχεδίων της ΠΠΕ ή συμμετέχουν σε αυτά. Οι δευτερογενείς πηγές στοιχείων περιλαμβάνουν: πληροφορίες από τις αρχικές αιτήσεις των ΠΠΕ, μελέτες και εκθέσεις που εκπονήθηκαν από τις ΠΠΕ ή που παρήγγειλαν οι ΠΠΕ, τα προγράμματα των εκδηλώσεων, διαφημιστικό υλικό και δικτυακούς τόπους, στατιστικά στοιχεία σχετικά με τον πολιτισμό και τον τουρισμό και τα ποσοτικά στοιχεία που παρείχαν οι ΠΠΕ σχετικά με τη χρηματοδότηση, τις δραστηριότητες, τις αποδόσεις και τα αποτελέσματα. 4. Συμπεράσματα της αξιολόγησης Η αξιολόγηση επιβεβαιώνει ότι εξακολουθούν να ισχύουν πολλά από τα ευρήματα των προηγούμενων εκθέσεων, ιδίως αυτά που αφορούν τη γενική συνάφεια, αποτελεσματικότητα και αποδοτικότητα της δράσης ΠΠΕ. Τα ευρήματα αυτά έχουν επικαιροποιηθεί με νέες πληροφορίες που συγκεντρώθηκαν κατά την αξιολόγηση του 2013, όπου αυτό είναι δυνατόν. 4.1. Συνάφεια της δράσης ΠΠΕ Η εμπειρία του 2013 ενισχύει το συμπέρασμα προηγούμενων αξιολογήσεων ότι η δράση ΠΠΕ εξακολουθεί να έχει εξαιρετική συνάφεια με τη Συνθήκη για τη λειτουργία της Ευρωπαϊκής Ένωσης, και ιδίως με το άρθρο 167, μέσω της συμβολής της στην ανάπτυξη των πολιτισμών των κρατών μελών, μέσω της ανάδειξης της κοινής πολιτιστικής κληρονομιάς και της πολιτιστικής πολυμορφίας, καθώς και μέσω της ενίσχυσης της πολιτιστικής συνεργασίας μεταξύ των κρατών μελών και διεθνώς. 4.2. Η καταλληλότητα των δύο ΠΠΕ 2013 Σύμφωνα με την αξιολόγηση, χάρη στη διαδικασία επιλογής που θεσπίστηκε με την απόφαση 1622/2006/ΕΚ διασφαλίστηκε ότι οι αιτήσεις των δύο υποψηφίων για τον τίτλο της ΠΠΕ παρουσίασαν στόχους και προσεγγίσεις συνεπείς με τη νομική βάση. Οι δύο ΠΠΕ εφάρμοσαν πολιτιστικά έργα και δραστηριότητες που ανταποκρίνονταν με συνέπεια στην ουσία των αιτήσεών τους και, ως εκ τούτου, ευθυγραμμίζονταν με τους στρατηγικούς και επιχειρησιακούς στόχους της δράσης ΠΠΕ. Η έννοια της ΠΠΕ εξακολουθεί είναι είναι συναφής με τους στόχους των τοπικών φορέων χάραξης πολιτικής και των ενδιαφερόμενων μερών. Η εμπειρία του 2013 δείχνει ότι η δράση ΠΠΕ έχει συμβάλει θετικά στη διεύρυνση του φάσματος και της πολυμορφίας της πολιτιστικής προσφοράς των πόλεων· στην ενίσχυση της κοινωνικής ανάπτυξης· στην προώθηση του διεθνούς προφίλ των πόλεων· και στην υποστήριξη της οικονομικής τους ανάπτυξης (ιδίως μέσω της στήριξης του τουρισμού και της δημιουργικής οικονομίας). 4.3. Αποτελεσματικότητα της διακυβέρνησης και της διαχείρισης και ικανότητα υλοποίησης Κατά την αξιολόγηση εξετάστηκαν η δυνατότητα επίτευξης αποτελεσμάτων και η επάρκεια διακυβέρνησης και διαχείρισης των ΠΠΕ, συμπεριλαμβανομένων των οργανωτικών τους μοντέλων, των διαδικασιών επιλογής και της υλοποίησης πολιτιστικών δραστηριοτήτων και εκδηλώσεων, των επικοινωνιακών και διαφημιστικών δραστηριοτήτων, καθώς και των μεθόδων συγκέντρωσης χρηματοδοτικών πόρων. Ο οργανισμός υλοποίησης για την πόλη Košice 2013 («Európske hlavné mesto kultúry 2013, n.o») συγκροτήθηκε σε σχετικά πρώιμο στάδιο της φάσης ανάπτυξης υπό τη μορφή ανεξάρτητης, μη κερδοσκοπικής οργάνωσης, η οποία διέθετε κάποια ανεξαρτησία από το δημοτικό συμβούλιο. Ο εν λόγω οργανισμός είχε τη βασική αρμοδιότητα για τον καθορισμό του πολιτιστικού προγράμματος, ενώ ο δήμος είχε την αποκλειστική ευθύνη για την εκτέλεση των έργων υποδομής. Σύμφωνα με την αξιολόγηση, η θετική στήριξη όλων των κυβερνητικών επιπέδων (εθνικού, περιφερειακού και τοπικού) και όλων των πολιτικών κομμάτων υπήρξε σημαντικός παράγοντας για την επιτυχία της ΠΠΕ Košice 2013. Επισημαίνεται επίσης ότι αυτό μπορεί να αποδοθεί στην κατανόηση του προφίλ του προγράμματος και των ωφελημάτων που αυτό μπορεί να αποφέρει βάσει προηγούμενων ΠΠΕ, στην κινητήρια δύναμη των αναγκών (ιδίως σε επίπεδο πόλης), καθώς και ζητήματα που έχουν να κάνουν με την εθνική υπερηφάνεια και το κύρος της Σλοβακίας εντός της Ευρώπης. Σύμφωνα με την αξιολόγηση, η εξασφάλιση της επιτυχίας της ΠΠΕ θεωρήθηκε εθνική πολιτική προτεραιότητα για τη χώρα, παρά την οικονομική ύφεση. Αυτό παρότρυνε π.χ. την εθνική κυβέρνηση να επενδύσει για την ΠΠΕ σημαντικούς εθνικούς πόρους, καθώς και πόρους από τα διαρθρωτικά ταμεία της ΕΕ και, παράλληλα, εξασφάλισε την ενεργό συμμετοχή της δημοτικής αρχής στην επιτυχή υλοποίηση των έργων υποδομής, σε εξαιρετικά σύντομο χρονικό διάστημα. Ωστόσο, εξαιτίας, τουλάχιστον εν μέρει, της απουσίας πνεύματος εταιρικής προσφοράς ή ευνοϊκού φορολογικού καθεστώτος στη Σλοβακία, οι προσπάθειες για αύξηση της ιδιωτικής χρηματοδότησης δεν ήταν απόλυτα επιτυχημένες. Στη Μασσαλία η ΠΠΕ υλοποιήθηκε από ειδικό ανεξάρτητο φορέα, την Association Marseille-Provence 2013. Δεδομένου ότι η Μασσαλία-Προβηγκία 2013 κάλυπτε μια από τις μεγαλύτερες εκτάσεις και τον μεγαλύτερο δήμων στην ιστορία του θεσμού της ΠΠΕ, ο καθορισμός αποτελεσματικών ρυθμίσεων διακυβέρνησης και διαχείρισης θα ήταν σε κάθε περίπτωση δύσκολο εγχείρημα, ιδίως σε μια εποχή των δημοσιονομικών περιορισμών. Ωστόσο, σύμφωνα με την αξιολόγηση, παρά τον αριθμό και την πολυμορφία των εταίρων, και, ιδιαίτερα, παρά τις διαφορετικών πολιτικών πεποιθήσεων δημόσιες αρχές, οι ρυθμίσεις διακυβέρνησης ήταν αποτελεσματικές. Όλα τα κύρια ενδιαφερόμενα μέρη διατήρησαν τη δέσμευσή τους, παρασχέθηκε η υποσχεθείσα χρηματοδότηση και έγινε σε μεγάλο βαθμό σεβαστή η καλλιτεχνική ανεξαρτησία. Επιπλέον, η Μασσαλία-Προβηγκία 2013 χρειάστηκε και εξασφάλισε τη στήριξη βασικών χορηγών-εταιρειών. Η στήριξη αυτή εξασφαλίστηκε μέσω της εφαρμογής σαφούς και συνεκτικής στρατηγικής στόχευσης πιθανών χορηγών διαφορετικών μεγεθών και διαφορετικών τύπων, από τις πολυεθνικές έως τοπικές ΜΜΕ. Η στρατηγική αυτή προσέφερε μια σαφή εικόνα για το ύψος της χρηματοδότησης που θα μπορούσε να προσφέρει κάθε κατηγορία πιθανών χορηγών θα μπορούσε να προσφέρει και για τα αναμενόμενα οφέλη. Ως εκ τούτου, εξασφαλίστηκε ποσό 16,5 περίπου εκατ. ευρώ από εταιρικές χορηγίες ενώ ο στόχος ήταν 14 εκατ. ευρώ. Οι δραστηριότητες μάρκετινγκ και επικοινωνίας παρουσίασαν δυσκολίες διαφορετικής φύσης για κάθε πόλη, γεγονός που κατέστη δυσχερέστερο λόγω των περιορισμένων προϋπολογισμών μάρκετινγκ των πόλεων και της ανάγκης τους να στρατολογήσουν διάφορους τουριστικούς και δημόσιους φορείς στις προσπάθειες επικοινωνίας. Σε ευρωπαϊκό επίπεδο, η δράση ΠΠΕ εξακολουθεί να είναι πολύ αποδοτική ως προς το κόστος σε σύγκριση με άλλα μέσα και μηχανισμούς πολιτικής της ΕΕ, δεδομένης της εξαιρετικά περιορισμένης χρηματοδότησης της ΕΕ που χορηγείται με το βραβείο «Μελίνα Μερκούρη». Οι ΠΠΕ για το 2013 ήταν οι πρώτες που τυπικά υποβλήθηκαν στη διαδικασία επιλογής που θεσπίστηκε με την απόφαση 1622/2006/ΕΚ. Σύμφωνα με τον αξιολογητή, από τα στοιχεία προκύπτει ότι η νέα διαδικασία οδήγησε σε δύο υψηλής ποιότητας υποψηφιότητες και σε δύο ενδιαφέρουσες και καινοτομικές ΠΠΕ που επελέγησαν. Επιπλέον, υπάρχουν αποδείξεις ότι οι ειδικές συστάσεις της ομάδας παρακολούθησης επηρέασαν θετικά την τελική εφαρμογή. Για τη Μασσαλία-Προβηγκία αυτό αφορά την περαιτέρω ανάπτυξη της ευρωπαϊκής διάστασης στο τελικό πρόγραμμα, ενώ η Košice έλαβε συστάσεις σχετικά με τον σχεδιασμό της «πολιτιστικής κληρονομιάς» και την ανάγκη να απευθυνθεί σε νέα ακροατήρια. 4.4. Αποτελεσματικότητα στην ανάπτυξη πολιτιστικών δραστηριοτήτων, πολιτιστικού και καλλιτεχνικού περιεχομένου Παρά την έλλειψη πλήρων στοιχείων σχετικά με τα αποτελέσματα και τον αντίκτυπο, η αξιολόγηση καταλήγει στο συμπέρασμα ότι οι ΠΠΕ 2013 είχαν ευρύτερη πολιτιστική προσφορά και στις δύο πόλεις κατά το έτος κατοχής του τίτλου. Η Μασσαλία-Προβηγκία εφάρμοσε ένα περιεκτικό φάσμα δραστηριοτήτων και προσέλκυσε κοινό το οποίο εκτιμάται ότι υπερέβη τα 11 εκατομμύρια, καθιστώντας την εν λόγω εκδήλωση την ΠΠΕ με την μεγαλύτερη προσέλευση κοινού έως σήμερα. Η ΠΠΕ Μασσαλία-Προβηγκία, εκτός του ότι υλοποίησε περισσότερες δραστηριότητες από ό,τι συνήθως, εισήγαγε επίσης με επιτυχία πολλές νέες προσεγγίσεις όσον αφορά τον πολιτισμό. Η πιο αξιοπρόσεκτη από αυτές ήταν ότι η περιοχή κατά μήκος της παραλίας χρησιμοποιήθηκε με νέο τρόπο, συμπεριλαμβανομένων και του παλαιού λιμανιού (Vieux Port), όπου πραγματοποιήθηκαν βασικές υπαίθριες εκδηλώσεις, και της περιοχής μεταξύ Fort Saint-Jean και του σημερινού λιμανιού, όπου διαμορφώθηκαν νέοι χώροι εκδηλώσεων. Επιπλέον, η εν λόγω ΠΠΕ ήταν η πρώτη φορά που πολιτιστική συνεργασία υλοποιήθηκε σε τέτοια κλίμακα στην ευρύτερη περιοχή της Μασσαλίας-Προβηγκίας. Η συνεργασία αυτή προετοίμασε το έδαφος για μελλοντικές δραστηριότητες και παρήγαγε σημαντικά διδάγματα από την εμπειρία. Πολλοί από τους στόχους της ΠΠΕ Košice είχαν μακροπρόθεσμο και φιλόδοξο χαρακτήρα, ενώ η λεπτομερής αξιολόγηση της αποτελεσματικότητας κατέστη πιο προβληματική λόγω της έλλειψης διαθέσιμων στοιχείων. Μολονότι το πρόγραμμα της Košice ήταν σαφώς μικρότερης κλίμακας και ήταν κατανεμημένο σε μεγαλύτερη περίοδο, ήταν ωστόσο ιδιαίτερα καινοτομικό ως προς το πεδίο εφαρμογής και το περιεχόμενό του, με έντονη την παρουσία πειραματικών μορφών τέχνης και δημιουργικότητας με την ευρύτερη έννοια. Το πρόγραμμα της Košice συνέβαλε σε πολλούς από τους καθορισμένους στόχους της ΕΕ για την ΠΠΕ, ιδίως όσον αφορά την ενίσχυση των ικανοτήτων του πολιτιστικού και του δημιουργικού τομέα και της συνδεσιμότητάς τους, καθώς και την πρόσβαση και τη συμμετοχή στον πολιτισμό ενός μεγάλου φάσματος πολιτών (εν πολλοίς χάρη στις επενδύσεις που πραγματοποιήθηκαν στο πρόγραμμα SPOTs — ένα πρόγραμμα που χαρακτηρίζεται από την αναγέννηση ορισμένων εγκαταλελειμμένων εναλλακτών θερμότητας και πολιτιστικές εκδηλώσεις σε γειτονιές της Košice — και σε άλλες πολιτιστικές υποδομές και στις πολυάριθμες μεγάλης κλίμακας δημόσιες εκδηλώσεις). 4.5. Αποτελεσματικότητα ως προς την προαγωγή της ευρωπαϊκής διάστασης Η ευρωπαϊκή διάσταση της υποψηφιότητας της Μασσαλίας-Προβηγκίας 2013 προέβαλε ιδιαίτερα τη θέση της πόλης στη Μεσόγειο, σύμφωνα με το ευρύτερο θέμα του προγράμματος «Sharing the South», που ήταν ο άξονας του έτους κατοχής του τίτλου. Στο πλαίσιο αυτό, δόθηκε έμφαση στη Μασσαλία-Προβηγκία ως τόπο συνάντησης και διαλόγου μεταξύ των διαφόρων ευρωπαϊκών πολιτισμών και των γειτονικών μεσογειακών χωρών. Στην αξιολόγηση επισημαίνεται ότι το 80 % περίπου των έργων υιοθέτησαν ευρωμεσογειακή θεματική σε κάποια μορφή και ότι, ως εκ τούτου, η ευρωπαϊκή διάσταση αποτελεί αναπόσπαστο μέρος της υποψηφιότητας του προγράμματος της Μασσαλίας-Προβηγκίας. Σύμφωνα με την αξιολόγηση, το τελικό πρόγραμμα της Košice έδωσε μικρότερη έμφαση στην ευρωπαϊκή διάσταση, η οποία ενσωματώθηκε σε ορισμένες συγκεκριμένες δραστηριότητες αντί να διαπερνά ολόκληρο το πρόγραμμα. Στις πιο αξιοσημείωτες πτυχές περιλαμβάνεται το πρόγραμμα Košice Artists in Residence και ένα φάσμα δραστηριοτήτων δικτύωσης και ανταλλαγής ορθών πρακτικών (ιδίως σε σχέση με τις πτυχές του προγράμματος SPOTs που συνδέονται με δημιουργική οικονομία, την ανάπτυξη του τουρισμού και την ανάπτυξη των τοπικών κοινοτήτων). Αναπόσπαστα στοιχεία της γενικότερης στρατηγικής της Košice 2013 ήταν η προβολή της πόλης, η διαφοροποίηση της πολιτιστικής προσφοράς και η θέσπιση μακροπρόθεσμων διεθνών συμπράξεων με το δυναμικό για τη στήριξη των δημιουργικών κλάδων. Υπήρξε επίσης συνεργασία μεταξύ των δύο ΠΠΕ, αν και αυτή ήταν περιορισμένης κλίμακας, αντανακλώντας τις πολύ περιορισμένες σχέσεις που υφίστανται μεταξύ των δύο αυτών τόπων. 4.6. Αποτελεσματικότητα ως προς τη συμμετοχή των πολιτών και την εμβέλεια Στην Košice δόθηκε έμφαση σε σημαντικές νέες πολιτιστικές εκδηλώσεις (π.χ. σε δημόσιους χώρους) και στις υποδομές για την προώθηση της ευρύτερης χρήσης της πόλης από τον τοπικό πληθυσμό. Τα έργα που υποστηρίχθηκαν κυρίως μέσω του προγράμματος SPOTs πέτυχαν να αποκεντρώσουν και να διευρύνουν την πρόσβαση στον πολιτισμό έξω από το κέντρο της πόλης, στηρίζοντας, παράλληλα, την ανάπτυξη των κοινοτήτων, τη συμμετοχή των πολιτών και τις αλληλεπιδράσεις με μειονότητες και περιθωριοποιημένες ομάδες. Σύμφωνα με την αξιολόγηση, η ΠΠΕ Μασσαλία-Προβηγκία ήταν κατά κύριο λόγο μια πολιτιστική εκδήλωση που συνοδευόταν από ευρύτερη ανάπτυξη της πολιτιστικής υποδομής της περιοχής, ιδιαίτερα στη Μασσαλία. Επομένως, η παραγωγή σημαντικού κοινωνικού αντικτύπου ίσως δεν αποτέλεσε πρωταρχικό στόχο, αν και υπήρξαν αποτελέσματα σε κοινωνικό επίπεδο. Η ΠΠΕ κατάφερε να ενθαρρύνει την ευρύτερη συμμετοχή στον πολιτισμό μέσω πολλών υπαίθριων εκδηλώσεων που πραγματοποιήθηκαν σε δημόσιους χώρους. Υπήρξαν επίσης ειδικές εκδηλώσεις για τους νέους και έργα που δεσμεύτηκαν να συμπεριλάβουν νέους οι οποίοι συνήθως δεν συμμετέχουν σε πολιτιστικές εκδηλώσεις ή κατοικούν σε μειονεκτικές περιοχές, για παράδειγμα μέσω του έργου Quartiers Créatifs (δημιουργικές γειτονιές). Σύμφωνα με την αξιολόγηση, από την εμπειρία και των δύο ΠΠΕ συνάγεται ότι η αποτελεσματική συμμετοχή μη παραδοσιακών πολιτιστικών ομάδων ή μειονεκτουσών κοινοτήτων απαιτεί εκτεταμένες προπαρασκευαστικές εργασίες και/ή πραγματική εταιρική σχέση εργασίας με τους ενδιάμεσους οργανισμούς. Αυτές οι οργανώσεις είναι συχνά μικρές, άπειρες ή «ερασιτεχνικού» χαρακτήρα και είναι λιγότερο πιθανό να υποβάλουν με επιτυχία αίτηση χρηματοδότησης στο πλαίσιο προγραμμάτων τέτοιου μεγέθους και σημασίας. Η εμπειρία της Μασσαλίας-Προβηγκίας δείχνει ότι μπορεί να είναι χρήσιμο οι φορείς υλοποίησης της ΠΠΕ να εξετάζουν χωριστά, εξορθολογισμένα χρηματοδοτικά μέσα για «τους νεοεισερχόμενους», τους μικρότερους πολιτιστικούς φορείς και τις ομάδες των κοινοτήτων, μέσω κλειστών ή στοχοθετημένων προσκλήσεων υποβολής προτάσεων, καθώς και μέσω της οικοδόμησης ικανοτήτων και της πιο πρακτικής υποστήριξης. 4.7. Αποτελεσματικότητα των επιδιωκόμενων επιδράσεων στην οικονομία, την αστική ανάπτυξη και τον τουρισμό Σύμφωνα με την αξιολόγηση, όσον αφορά τον οικονομικό αντίκτυπο, και οι δύο ΠΠΕ συνέβαλαν σαφώς στην ανάπτυξη της δημιουργικής οικονομίας και της τουριστικής προσφοράς στις αντίστοιχες πόλεις. Και οι δύο είχαν θετικό αντίκτυπο στο εθνικό και στο διεθνές προφίλ των πόλεων και προσέλκυσαν σημαντικό αριθμό επιπλέον επισκεπτών. Οι διανυκτερεύσεις σε ξενοδοχεία και οι επισκέψεις διεθνών τουριστών αυξήθηκαν αντίστοιχα κατά 9 και 17 % σε σχέση με το προηγούμενο έτος στη Μασσαλία, ενώ οι διανυκτερεύσεις αυξήθηκαν κατά 10 % στην Košice, η οποία συμπεριλήφθηκε στους 10 κορυφαίους προορισμούς για το 2013 σε γνωστό τουριστικό οδηγό. Συγκεκριμένα, η Μασσαλία-Προβηγκία πέτυχε σημαντική κάλυψη από τα μέσα ενημέρωσης και υψηλά επίπεδα ευαισθητοποίησης του γενικού πληθυσμού (το 97 % των κατοίκων είχαν ακούσει για την ΠΠΕ). Υπάρχουν επίσης στοιχεία που δείχνουν ότι οι αρνητικές αντιλήψεις σχετικά με τη Μασσαλία — μεταξύ των κατοίκων της πόλης και σε εθνικό επίπεδο — τέθηκαν υπό αμφισβήτηση και, για πρώτη φορά, η Μασσαλία θεωρείται πολιτιστικός προορισμός. Στην περίπτωση της Μασσαλίας-Προβηγκίας, σκοπός ήταν πάντα να προκληθεί αντίκτυπος σε μια ευρύτερη περιοχή εντός της περιφέρειας. Ενώ τα εν λόγω οφέλη επιτεύχθηκαν, ένα μεγάλο μέρος του αντικτύπου συγκεντρώθηκε και θα συγκεντρώνεται αναπόφευκτα στην πόλη της Μασσαλίας, επειδή οι περισσότερες νέες εξελίξεις όσον αφορά τις υποδομές και τις πολιτιστικές εκδηλώσεις έλαβαν χώρα εκεί. Η Košice 2013 είχε μεγαλύτερο αντίκτυπο στην ίδια την πόλη, με πιο περιορισμένο περιφερειακό αντίκτυπο, ο οποίος επικεντρώθηκε κυρίως στη βελτίωση της περιφερειακής συνεργασίας. Αυτό περιλάμβανε βελτιώσεις στις πολιτιστικές δομές της πόλης, η διαχείριση των οποίων γίνεται σε περιφερειακό επίπεδο, καθώς και ορισμένα κοινά έργα που αφορούσαν κυρίως την πολιτιστική κληρονομιά και τον τουρισμό. 4.8. Βιωσιμότητα Το πρόγραμμα των ΠΠΕ, σύμφωνα με την απόφαση του 2006, αποσκοπεί στο να είναι «βιώσιμο και να αποτελεί αναπόσπαστο μέρος της μακροπρόθεσμης πολιτιστικής και κοινωνικής ανάπτυξης της πόλης». Η αξιολόγηση επισημαίνει ότι υπάρχουν αποδείξεις βιωσιμότητας και στις δύο ΠΠΕ 2013 όσον αφορά τις νέες ανακαινισμένες πολιτιστικές εγκαταστάσεις, τη βελτίωση των ικανοτήτων και τη μεγαλύτερη εμπειρογνωμοσύνη στον πολιτιστικό τομέα, καθώς και την καλύτερη διασύνδεση και συνεργασία εντός του τομέα, καθώς και στις σχέσεις του με άλλους τομείς. Οι αποδείξεις σχετικά με μόνιμου χαρακτήρα βελτιώσεις όσον αφορά την πολιτιστική δυναμικότητα των πόλεων ίσως είναι εντονότερες στην περίπτωση της Košice, χάρη στον αριθμό των συνεχιζόμενων έργων και στην κατάρτιση νέου χρονοδιαγράμματος για επαναλαμβανόμενες σε τακτικά διαστήματα εκδηλώσεις και φεστιβάλ. Η Μασσαλία-Προβηγκία 2013 είχε, ωστόσο, θετικό αντίκτυπο στη (διεθνή) συνεργασία και δικτύωση μεταξύ των τοπικών πολιτιστικών φορέων. Και στις δύο πόλεις σημειώθηκαν σημαντικές βελτιώσεις στην πολιτιστική υποδομή, κάτι που αποτελεί σημαντικό κληροδότημα της εκδήλωσης. Κατά κάποιο τρόπο, αυτό είναι το πιο αξιοσημείωτο στην περίπτωση της Košice, δεδομένου του πλαισίου της μακροχρόνιας ανεπάρκειας επενδύσεων. Στην πόλη της Μασσαλίας έγιναν τεράστιες επενδύσεις στις πολιτιστικές υποδομές κατά την περίοδο που προηγήθηκε του 2013, ενώ το έτος του τίτλου αποτέλεσε το κίνητρο για την έγκαιρη ολοκλήρωση των εν λόγω υποδομών ώστε να μπορέσουν να φιλοξενήσουν τις εκδηλώσεις της ΠΠΕ και επωφεληθούν από τις δραστηριότητες επικοινωνίας που συνδέονται με αυτή. Ειδικότερα, το Μουσείο των Πολιτισμών της Ευρώπης και της Μεσογείου (MuCEM) — το οποίο εγκαινιάστηκε τον Ιουνίου 2013 — καθώς και άλλοι νέοι χώροι θα συνεχίσουν να προσελκύουν επισκέπτες και να συντηρούν τη ζωντάνια της πόλης μετά το 2013. Αν και βασικός στόχος της Μασσαλίας-Προβηγκίας 2013 ήταν να εμβαθύνει τη συνεργασία σε ολόκληρη την περιοχή της, λόγω της απουσοίας επίσημων δομών κληροδότησης ή πολιτιστικών ικανοτήτων για τη ευρύτερη ζώνη της Μασσαλίας (Marseille-Provence Métropole), το πιθανότερο είναι αυτό να γίνει σε άτυπη βάση στο μέλλον. Ωστόσο, είναι σαφές ότι το 2013 συνέβαλε σημαντικά στην ευαισθητοποίηση των τοπικών ενδιαφερόμενων μερών σχετικά με τις δυνατότητες του πολιτισμού ως μέσου συμβολής στην επίτευξη ευρύτερων εξελίξεων των περιοχών τους. Η εμπειρία του 2013 δείχνει ότι ο σχεδιασμός της «κληρονομιάς» πρέπει να περιλαμβάνει ένα φάσμα οργανώσεων-εταίρων, να αρχίζει σε πρώιμο στάδιο και να λαμβάνει τους κατάλληλους πόρους, προκειμένου να μπορεί η ΠΠΕ να αποφέρει βιώσιμα μακροπρόθεσμα αποτελέσματα. Το πρόγραμμα της Košice αποτέλεσε μέρος μιας μακροχρόνιας διαδικασίας αστικής ανάπτυξης και, κατά συνέπεια (με βάση τις συστάσεις της επιτροπής παρακολούθησης), ο σχεδιασμός της «κληρονομιάς» στο Košice είχε αναπτυχθεί ικανοποιητικά πριν από την ολοκλήρωση του έτους 2013. Ο σχεδιασμός αυτός περιελάμβανε τη δημιουργία τριών φορέων πολιτιστικής κληρονομιάς (για την πολιτιστική πολιτική, τη διαχείριση των πολιτιστικών υποδομών και την ανάπτυξης του τουρισμού), την έγκριση νέας μακροπρόθεσμης στρατηγικής πολιτιστικής ανάπτυξης και την ανανέωση της προθυμίας δημόσιων οργανισμών για την εκτίμηση και τη χρηματοδότηση επενδύσεων στον πολιτισμό. Τα ενδιαφερόμενα μέρη στην Košice επεσήμαναν επίσης ότι η ΠΠΕ είχε θετικό αντίκτυπο στο κλίμα που επικράτησε στις συνοικίες της πόλης, καθώς αύξησε την αυτοπεποίθηση του τοπικού πληθυσμού και τις ικανότητες των τοπικών οργανώσεων. Η ΠΠΕ διαδραμάτισε επίσης ρόλο στη διαμόρφωση των πολιτιστικών πρακτικών στην Košice, προωθώντας τη σημασία του διαλόγου και της εταιρικής σχέσης, την ανάπτυξη εταιρικών σχέσεων, πιο «ανθεκτικά» μοντέλα χρηματοδότησης (με μικρότερη εξάρτηση από την κρατική χρηματοδότηση) και αυξάνοντας το επίπεδο αλληλεπίδρασης πολιτιστικών φορέων, άλλων τομέων και πολιτών. 5. Κυριότερες συστάσεις της εξωτερικής αξιολόγησης και συμπεράσματα της Επιτροπής Η Επιτροπή θεωρεί ότι η έκθεση αξιολόγησης παρέχει μια αρκετά γερή βάση για την εξαγωγή συμπερασμάτων όσον αφορά τις επιδόσεις της ΠΠΕ. Δεν υπάρχουν αριθμητικά στοιχεία σχετικά με τον αντίκτυπο της ΠΠΕ για να στηρίξουν όλα τα συμπεράσματα, αλλά τα διαθέσιμα στοιχεία υποστηρίζονται από άλλα αποδεικτικά στοιχεία, μεταξύ των οποίων μια ηλεκτρονική έρευνα και συνεντεύξεις. Από την άλλη πλευρά, τα περισσότερα από τα ποιοτικά αποδεικτικά στοιχεία, που αποτελούν αποτελέσματα ηλεκτρονικής έρευνας και συνεντεύξεων, περιορίζονται στα άτομα που σχετίζονται άμεσα και επωφελούνται από το πρόγραμμα. Ορισμένοι από τους στόχους είναι επίσης γενικοί και δύσκολο να μετρηθούν και είναι πολύ νωρίς για να μπορεί η συγκεκριμένη αξιολόγηση να εκτιμήσει τον πιο μακροπρόθεσμο αντίκτυπο Κατά συνέπεια, μεγάλο μέρος των στοιχείων επικεντρώνεται στα αποτελέσματα και όχι στον αντίκτυπο. Προκειμένου να υπάρχει καλύτερη εικόνα του αντικτύπου, θα ήταν χρήσιμο οι δύο πόλεις να προβούν σε διαμήκεις αξιολογήσεις, ιδίως για να επιβεβαιώσουν την αποτελεσματικότητα των δημοσίων δαπανών για την ΠΠΕ τόσο από κοινωνική όσο και από οικονομική άποψη, καθώς επίσης με τη χρήση ενός ευρύτερου φάσματος αξιολογικών στοιχείων για τη στήριξη των συμπερασμάτων Ωστόσο, η Επιτροπή θεωρεί ότι υπάρχει επαρκής βάση στα δεδομένα και στα άλλα στοιχεία που τεκμηριώνουν την αξιολόγηση, η οποία της επιτρέπει να κοινοποιήσει τις συνολικές εκτιμήσεις και τα συμπεράσματα της αξιολόγησης, τα οποία θεωρείται ότι παρέχουν, σε γενικές γραμμές, πιστή και πλήρη εικόνα των δύο ΠΠΕ 2013, μολονότι δεν υπάρχουν ισχυρά στοιχεία και άλλες ανεξάρτητες αποδείξεις για την υποστήριξη απολύτως αξιόπιστων συμπεράσματων σχετικά με την αποτελεσματικότητα και τον αντίκτυπο. Συμπεραίνει από την αξιολόγηση ότι η δράση ΠΠΕ εξακολουθεί να χαίρει μεγάλης εκτίμησης από αυτούς που χρηματοδοτούνται και παράγει εκτεταμένα πολιτιστικά προγράμματα με θετικό αντίκτυπο, ο οποίος, ωστόσο, δεν μπορεί ακόμα να εκτιμηθεί πλήρως. Επίσης, η Επιτροπή καταλήγει στο συμπέρασμα ότι τα προγράμματα που υλοποιήθηκαν από τους δύο κατόχους του τίτλου για το 2013 ήταν καινοτόμα και σύμφωνα με τους στόχους της δράσης· τα προγράμματα αυτά αποτέλεσαν αντανάκλαση της ευρωπαϊκής διάστασης της δράσης ΠΠΕ, είδαν τη συμμετοχή πολλών κατοίκων, έφεραν τον πολιτισμό κοντά σε νέα ακροατήρια, αύξησαν το ενδιαφέρον πολιτών από το εξωτερικό και παρήγαγαν ενδεχομένως ορισμένα αποτελέσματα που θα αποτελέσουν κληροδοτήματα. Ωστόσο, μια εις βάθος αξιολόγηση της έκτασης των ωφελημάτων που παρήχθησαν σε σχέση με το κόστος θα είναι χρήσιμη για να επιβεβαιωθεί ο αντίκτυπος του προγράμματος. Οι συστάσεις βασίζονται σε εκτιμήσεις των αξιολογητών της δράσης ΠΠΕ 2013, αλλά αφορούν την υλοποίηση της δράσης ΠΠΕ γενικά. Οι συστάσεις περιλαμβάνουν την προώθηση άλλων πηγών χρηματοδότησης, όπως τα διαρθρωτικά ταμεία της ΕΕ, με τον εντοπισμό των ορθών πρακτικών και την παροχή σχετικών συμβουλών, πολιτικό διάλογο με τα κράτη μέλη για την παροχή κινήτρων για επενδύσεις του ιδιωτικού τομέα στις τέχνες και τον πολιτισμό, την προώθηση της διάδοσης ορθών πρακτικών από τις ΠΠΕ, ιδίως στο πλαίσιο των επικοινωνιακών δραστηριοτήτων του προγράμματος «Δημιουργική Ευρώπη» και κάθε μελλοντικού ευρωπαϊκού φόρουμ για τον πολιτισμό, τη θέσπιση κατευθυντήριων γραμμών και δεικτών για τις αξιολογήσεις των πόλεων και τη δημοσίευση εκθέσεων αξιολόγησης των πόλεων. Συνιστά, επίσης, οι συστάσεις των επιτροπών επιλογής και παρακολούθησης να αντιστοιχούν στα κριτήρια του άρθρου 14 της απόφασης 445/2014/ΕΕ και τα κράτη μέλη να καλούνται να δηλώνουν τη χρηματοδότησή τους για τις πιθανές υποψήφιες πόλεις, όταν εκδίδεται η πρόσκληση υποβολής αιτήσεων. Η Επιτροπή αποδέχεται τις συστάσεις της αξιολόγησης και, στο πλαίσιο αυτό, υπογραμμίζει ιδίως ότι: - έχει δημοσιεύσει στην ιστοσελίδα της αναθεωρημένο οδηγό για πόλεις που προετοιμάζονται να υποβάλουν υποψηφιότητες[7], καθώς και έναν οδηγό σχετικά με τους «Τρόπους στρατηγικής χρήσης των ενωσιακών προγραμμάτων στήριξης, συμπεριλαμβανομένων των διαρθρωτικών ταμείων, ώστε να ενισχυθεί το δυναμικό του πολιτισμού για τοπική, περιφερειακή και εθνική ανάπτυξη και οι δευτερογενείς επιπτώσεις στην ευρύτερη οικονομία»[8], οι οποίοι είναι και οι δύο πολύ σημαντικοί για τη δράση ΠΠΕ. Επιπλέον, ιδίως όσον αφορά τα διαρθρωτικά ταμεία, η υποχρέωση που προβλέπεται στην απόφαση 445/2014/ΕΕ να ενσωματωθεί περαιτέρω η δράση ΠΠΕ στη μακροπρόθεσμη ανάπτυξη των πόλεων θα πρέπει να βοηθήσει τις πόλεις να σχεδιάσουν του έτους του τίτλου με πιο στρατηγικό τρόπο, διευκολύνοντας έτσι τη χρήση των εν λόγω ταμείων· – έχει εκδώσει κατευθυντήριες γραμμές για τις αξιολογήσεις που πραγματοποιούν οι ίδιες οι πόλεις για το έτος κατοχής του τίτλου ΠΠΕ[9], οι οποίες βασίστηκαν σε μεγάλο βαθμό στην εμπειρία που προκύπτει από την εξωτερική και ανεξάρτητη αξιολόγηση της δράσης ΠΠΕ από το 2007 και μετά, και παρέχουν στις πόλεις μια δέσμη κοινών δεικτών, καθώς και κοινές κατευθυντήριες γραμμές με τη μορφή καταλόγου ερωτήσεων που οι πόλεις θα πρέπει να θέτουν στον εαυτό τους όταν αποφασίζουν να υποβάλουν προσφορά ή σχεδιάζουν τις διαδικασίες αξιολόγησής τους. Οι κατευθυντήριες γραμμές ενθαρρύνουν τις πόλεις να πραγματοποιούν διαμήκεις αξιολογήσεις· – θα συνεχίσει τον διάλογο με τα κράτη μέλη και τους ενδιαφερομένους σχετικά με την αξία της επένδυσης στις τέχνες και τον πολιτισμό ως μέσου για την ενθάρρυνση των επενδύσεων σε αυτόν τον τομέα· – προτίθεται να αξιοποιήσει την ευκαιρία της 30ής επετείου του προγράμματος της ΠΠΕ το 2015 για να προβάλει περαιτέρω τη δράση της ΕΕ, ιδίως στο πλαίσιο του επόμενου Ευρωπαϊκού Φόρουμ για τον Πολιτισμό το φθινόπωρο του 2015. Αυτό θα συμβάλει στην προβολή και τη διάδοση παραδειγμάτων ορθών πρακτικών από τις ΠΠΕ, μεταξύ άλλων και όσον αφορά τη χρήση των διαρθρωτικών ταμείων της ΕΕ ή των επενδύσεων του ιδιωτικού τομέα. Η Επιτροπή θα προετοιμάσει επίσης ένα εσωτερικό σχέδιο δράσης που θα λαμβάνει υπόψη τις συστάσεις που διατυπώνονται στην έκθεση αξιολόγησης. Το 2016 θα πραγματοποιηθεί η παρακολουθηση του εν λόγω σχεδίου δράσης. Τέλος, η Επιτροπή σκοπεύει να αναπτύξει την προσέγγιση όσον αφορά την αξιολόγηση των ΠΠΕ για να εξασφαλίσει περισσότερα και καλύτερα στοιχεία και για την καλύτερη μέτρηση της αποτελεσματικότητας και του αντικτύπου εν λόγω δράσης της ΕΕ. [1] ΕΕ L 304 της 3.11.2006, σ. 1. [2] Εκ των υστέρων αξιολόγηση της εκδήλωσης «Πολιτιστική Πρωτεύουσα της Ευρώπης 2013», Τελική έκθεση προς την Ευρωπαϊκή Επιτροπή, η οποία ανατέθηκε το 2013 από την Ευρωπαϊκή Επιτροπή στην εταιρεία ECORYS UK Ltd με βάση τη σύμβαση-πλαίσιο αριθ. EAC/50/2009 για υπηρεσίες αξιολόγησης, συναφείς με την αξιολόγηση και υπηρεσίες στήριξης της αξιολόγησης αντικτύπου. [3] Ψήφισμα των αρμοδίων για τα πολιτιστικά θέματα υπουργών, συνελθόντων στα πλαίσια του Συμβουλίου, της 13ης Ιουνίου 1985, σχετικά με τις ετήσιες εκδηλώσεις «ευρωπαϊκή πολιτιστική πόλη» http://eur-lex.europa.eu/LexUriServ/LexUriServ.do?uri=OJ:C:1985:153:0002:0003:EL:PDF [4] Απόφαση 1419/1999/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, για τη θέσπιση κοινοτικής δράσης όσον αφορά την εκδήλωση «Πολιτιστική Πρωτεύουσα της Ευρώπης» για το διάστημα 2005 έως 2019 (ΕΕ 166 της 1.7.1999, σ.1). Η απόφαση αυτή τροποποιήθηκε με την απόφαση 649/2005/ΕΚ του Ευρωπαϊκού Κοινοβουλίου και του Συμβουλίου (ΕΕ L 117 της 4.5.2005, σ. 20) [5] Όλες οι εκθέσεις για τους δύο διαγωνισμούς για το έτος 2013 διατίθενται στην ακόλουθη ιστοσελίδα: http://ec.europa.eu/programmes/creative-europe/actions/capitals-culture_en.htm [6] Απόφαση αριθ. 445/2014/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014 , για τη θέσπιση δράσης της Ένωσης όσον αφορά τις πολιτιστικές πρωτεύουσες της Ευρώπης για τα έτη 2020 έως 2033 και για την κατάργηση της απόφασης αριθ. 1622/2006/ΕΚ (ΕΕ L 132 της 3.5.2014, σ.1) [7] http://ec.europa.eu/programmes/creative-europe/actions/documents/ecoc-candidates-guide_en.pdf [8] http://ec.europa.eu/culture/policy/strategic-framework/documents/structural-funds-handbook_en.pdf [9] http://ec.europa.eu/programmes/creative-europe/actions/documents/ecoc/city-own-guide_en.pdf